তথ্যবিবরণী নম্বর: ২৭২৫

**নির্বাচনি প্রতিশ্রুতি বাস্তবায়নে নেতাকর্মীদের সহযোগিতা চাইলেন গণপূর্ত মন্ত্রী**

ব্রাহ্মণবাড়িয়া, ১৯ মাঘ (২ ফেব্রুয়ারি):

দ্বাদশ জাতীয় সংসদ নির্বাচনের প্রাক্কালে নিজ নির্বাচনি এলাকায় জনগণকে দেওয়া নির্বাচনে প্রতিশ্রুতি বাস্তবায়নে স্থানীয় নেতাকর্মীদের সহযোগিতা চাইলেন গণপূর্তমন্ত্রী র আ ম উবায়দুল মোকতাদির চৌধুরী।

আজ জেলা শিল্পকলা একাডেমিতে জেলা আওয়ামী লীগের সাবেক ও বর্তমান নেতাকর্মীদের সাথে এক মতবিনিময় সভায় প্রধান অতিথির বক্তব্যে মন্ত্রী এ সহযোগিতা চান।

আসন্ন স্থানীয় সরকার নির্বাচনে দলের মনোনীত প্রার্থীর পক্ষে কাজ করার জন্য ঐক্যবদ্ধ থাকতে এবং দলীয় শৃঙ্খলা বজায় রাখতে তিনি দলের নেতা কর্মীদের প্রতি আহ্বান জানান। তিনি বলেন, সামনে জেলা পরিষদের উপনির্বাচন, উপজেলা পরিষদ এবং ইউনিয়ন পরিষদ নির্বাচনে দল যাকে মনোনয়ন দেবে বা দল যাকে সমর্থন জানাবে তার পক্ষে সবাইকে ঐক্যবদ্ধভাবে কাজ করতে হবে।

জেলা আওয়ামী লীগের সিনিয়র সহসভাপতি হেলাল উদ্দিনের সভাপতিত্বে মতবিনিময় সভায় ভারপ্রাপ্ত সাধারণ সম্পাদক মাহাবুল বারী চৌধুরী মন্টু, সহসভাপতি হাজী আলাউদ্দিন, জেলা আওয়ামী লীগের সাবেক সাংগঠনিক সম্পাদক অ্যাডভোকেট মাহাবুল আলম খোকন, আশুগঞ্জ উপজেলা আওয়ামী লীগ সভাপতি হাজী শফিউল্লাহ মিয়া, জেলা আওয়ামী লীগের সহসভাপতি ও পৌর মেয়র নায়ার কবিরসহ জেলা ও সদর উপজেলা আওয়ামী লীগ ও এর সকল অঙ্গ ও সহযোগী সংগঠনের নেতৃবৃন্দ উপস্থিত ছিলেন।

#

রেজাউল/সায়েম/রফিকুল/সেলিম/২০২৪/১৯২০ ঘণ্টা

তথ্যবিবরণী নম্বর : ২৭২৪

**মেহেরপুরকে আদর্শ জনপদে পরিণত করতে একযোগে কাজ করতে হবে**

**- জনপ্রশাসন মন্ত্রী**

মেহেরপুর, ১৯ মাঘ (২ ফেব্রুয়ারি) :

জনপ্রশাসন মন্ত্রী ফরহাদ হোসেন বলেছেন, আওয়ামী লীগ নেতৃত্বাধীন বর্তমান সরকার দেশকে উন্নত-সমৃদ্ধ রাষ্ট্রে পরিণত করার লক্ষ্যে কাজ করে যাচ্ছে। তারই ধারাবাহিকতায় আমরাও মেহেরপুরকে একটি মডেল জেলায় পরিণত করতে চাই। মেহেরপুরকে একটি আদর্শ জনপদে পরিণত করতে এ অঞ্চলের সকলকে একযোগে কাজ করতে হবে।

আজ মেহেরপুর সদর উপজেলা পরিষদ আয়োজিত মেহেরপুর বুদ্ধি প্রতিবন্ধী ও অটিস্টিক বিদ্যালয়ে দুই কক্ষ বিশিষ্ট ভবন নির্মাণের ভিত্তিপ্রস্তর স্থাপন অনুষ্ঠানের প্রধান অতিথির হিসাবে বক্তব্য প্রদানকালে মন্ত্রী এসব কথা বলেন।

মন্ত্রী বলেন, সরকার প্রতিবন্ধীদের বিভিন্ন সুযোগ-সুবিধা প্রদানের ব্যবস্থা করেছে। মেহেরপুর বুদ্ধি প্রতিবন্ধী ও অটিস্টিক বিদ্যালয় স্থাপন একটি মহৎ উদ্যোগ। বুদ্ধি প্রতিবন্ধী ও অটিস্টিক শিশুদের কল্যাণে অভিভাবকসহ সকলকে আন্তরিকভাবে কাজ করতে হবে।

মেহেরপুর বুদ্ধি প্রতিবন্ধী ও অটিস্টিক বিদ্যালয়ের সভাপতি সৈয়দা মোনালিসা ইসলামের সভাপতিত্বে অনুষ্ঠানে স্থানীয় সরকারের উপ-পরিচালক মোঃ শামীম হোসেন, উপজেলা নির্বাহী কর্মকর্তা কাজী নাজিব হাসান বিশেষ অতিথি হিসাবে উপস্থিত ছিলেন।

#

শিবলী/সায়েম/সঞ্জীব/শামীম/২০২৪/১৯০৫ঘণ্টা

তথ্যবিবরণী নম্বর : ২৭২৩

**ইজতেমায় ৪৭ দেশ থেকে এসেছেন ২ হাজার মেহমান**

**-- মুক্তিযুদ্ধ বিষয়ক মন্ত্রী**

ঢাকা, ১৯ মাঘ (২ ফেব্রুয়ারি) :

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, বিশ্বের ৪৭টি দেশ থেকে দুই হাজার মেহমান বিশ্ব ইজতেমার প্রথম পর্বে অংশগ্রহণ করেছেন।

আজ টঙ্গী ইজতেমা ময়দানে গাজীপুর মেট্রোপলিটন পুলিশের বিদেশি খিত্তার নিরাপত্তায় স্থাপিত বিশেষ নিয়ন্ত্রণ কক্ষের সামনে সাংবাদিকদের এসব কথা বলেন মন্ত্রী। তিনি বলেন, বৃষ্টিতে চিন্তিত ছিলাম। এখন বৃষ্টি না থাকায় স্বস্তি প্রকাশ করছি।

ইজতেমার সার্বিক প্রস্তুতি ভালো উল্লেখ করে মন্ত্রী বলেন, কোনো ধরনের সমস্যা নেই। আশা করি সুন্দর ও সুষ্ঠুভাবে ইজতেমা সম্পন্ন হবে।

আজ থেকে টঙ্গীর তুরাগ নদের তীরে শুরু হয়েছে বিশ্ব তাবলীগ জামাতের দ্বিতীয় বৃহত্তম ধর্মীয় জমায়েত বিশ্ব ইজতেমার প্রথম পর্ব। রবিবার আখেরি মোনাজাতের মাধ্যমে এই পর্ব শেষ হবে। আগামী ৯ থেকে ১১ ফেব্রুয়ারি অনুষ্ঠিত হবে দ্বিতীয় পর্ব।

#

এনায়েত/সায়েম/সঞ্জীব/শামীম/২০২৪/১৮৪৫ঘণ্টা

তথ্যবিবরণী নম্বর: ২৭২২

**‍‍** **প্রধানমন্ত্রী শেখ হাসিনা সব সময় এদেশের অসহায় মানুষদের পাশে দাঁড়িয়েছেন**

**-- ত্রাণ প্রতিমন্ত্রী**

ঢাকা, ১৯ মাঘ (২ ফেব্রুয়ারি):

দুর্যোগ ব্যবস্থাপনা ও ত্রাণ প্রতিমন্ত্রী মোঃ মহিববুর রহমান বলেছেন, বঙ্গবন্ধুকন্যা প্রধানমন্ত্রী শেখ হাসিনা সব সময় এদেশের অসহায় মানুষদের পাশে দাঁড়িয়েছেন। কোনো মানুষ যাতে শীতে কষ্ট না পায় এজন্য সমগ্র বাংলাদেশে সরকারের পক্ষ থেকে শীতবস্ত্র বিতরণের কার্যক্রম চলছে। বঙ্গবন্ধুর বাংলাদেশ প্রধানমন্ত্রী শেখ হাসিনার নেতৃত্বে এগিয়ে যাচ্ছে, এগিয়ে যাবে। কোনো অপশক্তি বাংলাদেশের উন্নয়ন ও অগ্রযাত্রা থামাতে পারবে না। জননেত্রী শেখ হাসিনা আমাদের অহংকার, ভালোবাসা। আমাদের রাজনীতির শেষ ঠিকানা। আমাদের এ প্রজন্ম গর্বিত। কারণ আমরা বঙ্গবন্ধু শেখ মুজিবুর রহমানের সান্নিধ্য পাইনি। কিন্তু তাঁর সুযোগ্য কন্যা দেশরত্ন শেখ হাসিনার সান্নিধ্য পেয়েছি।

প্রতিমন্ত্রী আজ ঢাকায় শাহবাগে জাতীয় জাদুঘর গেটের সামনে বাংলাদেশ মুক্তিযুদ্ধ মঞ্চ আয়োজিত শীতবস্ত্র বিতরণ অনুষ্ঠানে প্রধান অতিথির বক্তৃতায় এসব কথা বলেন।

‘আর্তমানবতার সেবায় মুক্তিযুদ্ধ মঞ্চ’ স্লোগানকে সামনে রেখে প্রধানমন্ত্রী দেশরত্ন শেখ হাসিনার পক্ষ থেকে পাঁচ শতাধিক শীতার্ত অসহায় মানুষের মাঝে শীতবস্ত্র বিতরণ করেছে বাংলাদেশ মুক্তিযুদ্ধ মঞ্চ।

প্রতিমন্ত্রী আরো বলেন, আজ শেখ হাসিনার বদৌলতে উন্নয়নে বাংলাদেশ সারা বিশ্বের কাছে রোল মডেল হিসেবে আখ্যা পেয়েছে। যার কারণে উনি আজ শুধু বাংলাদেশের নয়, সমগ্র বিশ্বের নেত্রী। মার্কিন প্রেসিডেন্ট বারাক ওবামা বলেছিল- যদি উন্নয়ন দেখতে চাও বাংলাদেশকে দেখ। শেখ হাসিনা এমন একজন নেত্রী, যার আইডল হিসেবে ব্রিটিশ প্রধানমন্ত্রী নিজের মেয়েদেরকে দেখতে চান। আজ জাপান সরকার শেখ হাসিনার ভাই হিসেবে পরিচয় দিতে চায়। বাংলাদেশের মানুষ ভালবেসেই তাঁকে ইতিহাসে রেকর্ড করে পঞ্চমবারের মতো প্রধানমন্ত্রী হিসেবে নির্বাচিত করেছে। বীর মুক্তিযোদ্ধা ও তাঁদের সন্তান-প্রজন্মরা মুক্তিযুদ্ধের স্বপক্ষের শক্তি আওয়ামী লীগের পাশে থেকে প্রধানমন্ত্রী শেখ হাসিনার হাতকে শক্তিশালী করার চেষ্টা অব্যাহত রাখতে হবে। অতীতের ন্যায় ভবিষ্যতেও মুক্তিযুদ্ধ মঞ্চকে জননেত্রী শেখ হাসিনার হাতকে শক্তিশালী করার লক্ষ্যে অগ্রণী ভূমিকা পালন করতে হবে। বঙ্গবন্ধুর আদর্শ ও মুক্তিযুদ্ধের চেতনা বাস্তবায়নের পাশাপাশি অসহায় মানুষদের পাশে দাঁড়িয়ে মানবিক কার্যক্রম পরিচালনা করতে হবে।

শীতবস্ত্র বিতরণ অনুষ্ঠানে সভাপতিত্ব করেন সংগঠনের সভাপতি আমিনুল ইসলাম বুলবুল। বিশেষ অতিথি হিসেবে উপস্থিত ছিলেন বাংলাদেশ আওয়ামী লীগের ত্রাণ ও সমাজকল্যাণ বিষয়ক সম্পাদক আমিনুল ইসলাম আমিন, ঢাকা বিশ্ববিদ্যালয়ের আইন বিভাগের অধ্যাপক ও জেনোসাইড সেন্টারের পরিচালক ড. শেখ হাফিজুর রহমান কার্জন ও সমাজকর্মী লায়ন ফারাহ হাসানসহ অন্য নেতৃবৃন্দ।

#

সেলিম/সায়েম/সঞ্জীব/সেলিমুজ্জামান/২০২৪/১৮৪০ ঘণ্টা

তথ্যবিবরণী নম্বর: ২৭২১

**শেষবারের মতো হজযাত্রী নিবন্ধনের সময় ৬ ফেব্রুয়ারি ২০২৪ পর্যন্ত বৃদ্ধি**

ঢাকা, ১৯ মাঘ (২ ফেব্রুয়ারি):

সরকারি ও বেসরকারি উভয় মাধ্যমের হজযাত্রী নিবন্ধনের সময় বিশেষ বিবেচনায় শেষবারের মতো আগামী ৬ ফেব্রুয়ারি ২০২৪ পর্যন্ত বৃদ্ধি করা হয়েছে। এ সময়ের মধ্যে ২ লাখ ৫ হাজার টাকা ব্যাংকে জমা দিয়ে প্রাথমিক নিবন্ধন অথবা নির্ধারিত প্যাকেজের সম্পূর্ণ অর্থ পরিশোধ করে চূড়ান্ত নিবন্ধন করা যাবে।

প্রাথমিক নিবন্ধন করা হলে প্যাকেজের অবশিষ্ট মূল্য ২৯ ফেব্রুয়ারি ২০২৪ তারিখের মধ্যে আবশ্যিকভাবে একই ব্যাংকে জমা দিয়ে চূড়ান্ত নিবন্ধন সম্পন্ন করতে হবে। অন্যথায় এ বছর হজে যাওয়া যাবে না এবং প্রাথমিক নিবন্ধনের সময় প্রদত্ত টাকা ফেরত পাওয়া যাবে না।

#

আবুবক্কর/সায়েম/সঞ্জীব/সেলিম/২০২৪/১৮২০ ঘণ্টা

তথ্যবিবরণী নম্বর : ২৭২০

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১৯ মাঘ (২ ফেব্রুয়ারি) :

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা:

‘শেষবারের মতো আগামী ৬ ফেব্রুয়ারি ২০২৪ তারিখ পর্যন্ত হজ নিবন্ধনের সময় বৃদ্ধি করা হয়েছে। উক্ত সময়ের মধ্যে আপনার নিবন্ধন সম্পন্ন করুন।’ - ধর্ম বিষয়ক মন্ত্রণালয়।

#

সিদ্দীক/সায়েম/সঞ্জীব/আব্বাস/২০২৪/১৮২৩ ঘণ্টা

তথ্যবিবরণী নম্বর : ২৭১৯

**কোভিড-১৯ সংক্রান্ত র্সবশেষ প্রতিবেদন**

ঢাকা, ১৯ মাঘ, (২ ফেব্রুয়ারি) :

স্বাস্থ্য অধিদপ্তরের তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা র্পযন্ত ২৪ ঘণ্টায় দেশে ৩৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৮ দশমকি ৩১ শতাংশ। এ সময় ৪০৯ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮২ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন র্পযন্ত সুস্থ হয়েছেন ২০ লাখ ১৪ হাজার ৪৬৫ জন।

#

দাউদ/সায়েম/রফিকুল/শামীম/২০২৪/১৭১৫ ঘণ্টা

তথ্যবিবরণী নম্বর: ২৭১৮

**তদন্তে ৫০ বছর লাগার কথাটি ‘আপেক্ষিক অর্থে’ বলেছিলেন আইনমন্ত্রী**

ঢাকা, ১৯ মাঘ, (২ ফেব্রুয়ারি) :

আইন, বিচার ও সংসদ বিষয়ক মন্ত্রী আনিসুল হক বলেছেন, সাংবাদিক দম্পতি সাগর-রুনি হত্যা মামলার তদন্তে ‘তদন্তে ৫০ বছর লাগা’ নিয়ে তাঁর বক্তব্য ‘ভিন্নভাবে’ উপস্থাপন করা হয়েছে ।

আইনমন্ত্রীর ভাষ্য, গতকাল একটি সংবাদ সম্মেলনে তিনি আসলে 'সাগর-রুনি হত্যা মামলার প্রকৃত অপরাধী ধরা না পড়া পর্যন্ত তদন্ত চলবে’ বোঝাতে চেয়েছিলেন। আর সুষ্ঠু তদন্ত করে প্রকৃত অপরাধীকে ধরতে প্রয়োজনে ৫০ বছর লাগার কথাটি তিনি ‘আপেক্ষিক অর্থে’ বলেছিলেন।

আজ শুক্রবার সকালে নিজের নির্বাচনী এলাকা আখাউড়ায় সাংবাদিকদের প্রশ্নের জবাবে নিজের বক্তব্যের ব্যাখ্যা দিতে গিয়ে তিনি একথা বলেন।

এসময় আখাউড়া উপাজেলা আওয়ামী লীগের সভাপতি মোহাম্মদ আলী চৌধুরী, সাধারণ সম্পাদক ও পৌর মেয়র তাকজিল খলিফা কাজলসহ স্থানীয় নেতৃবৃন্দ উপস্থিত ছিলেন ।

প্রশ্নের জবাবে আইনমন্ত্রী আনিসুল হক হাস্যরস করে সাংবাদিকদের বলেন, ‘আমার দুঃখ হয় এই কারণে যে, আপনাদের জন্য ভালো কথা বললেও সেটাকে আপনারা অন্যভাবে নেন। আমি বলেছি, যারা সত্যিকারের এই অপরাধটা করেছে, তাদেরকে ধৃত করতে সবরকম চেষ্টা করেও যদি সময় লাগে এবং আমি অপেক্ষিকভাবে বলেছি যে, ৫০ বছরও যদি লাগে... কিন্তু যারা এই অপরাধ করেছে, এই খুনটা করছে, তাদেরকে ধরার জন্য যত সময়ই লাগুক, তাদেরকে আমরা ধরব। এই কথা দিয়ে আপনারা মনে করেছেন যে ৫০ বছর লাগবে।’

এরকম বিলম্বে অন্য কোন মামলার তদন্তের নজির আছে কিনা- এমন প্রশ্নের জবাবে আনিসুল হক বলেন, পৃথিবীতে এরকম অনেক মামলা আছে। তিনি জানান, ৪২ বছর পরে যুক্তরাজ্য একটি খুনের মামলার আসামীদেরকে ধরতে পেরেছে। যুক্তরাষ্ট্র কিছু দিন আগে ২৪ বছর পরে একটি খুনের মামলার রহস্য উদঘাটন করেছে।

এর আগে ঢাকা থেকে আন্ত:নগর মহানগর প্রভাতী এক্সপ্রেস ট্রেনে আইনমন্ত্রী আনিসুল হক সোয়া দশটায় আখাউড়া ট্রেন ষ্টেশনে পৌঁছেন। এসময় দলীয় নেতাকর্মীরা তাঁকে স্বাগত জানান। তিনি ২ দিনের সফরে নিজ নির্বাচনী এলাকায় গেছেন। তিনি আজ বিকালে কসবা উপজেলা আওয়ামী লীগ আয়োজিত গণসংবর্ধনায় যোগদান করবেন। পরদিন আখাউড়া উপজেলার ধরখার ইউনিয়নে একটি সেতু উদ্বোধন এবং দলীয় জনসভায় যোগদান করবেন।

#

রেজাউল/কামরুজ্জামান/জুলফিকার/রবি/সাজ্জাদ/আলী/মানসুরা/২০২৪/১৫২৫ ঘণ্টা

তথ্যবিবরণী নম্বর: ২৭১৭

**রংপুরে ৫২তম উপ-আঞ্চলিক শীতকালীন ক্রীড়া প্রতিযোগিতার উদ্বোধন**

রংপুর, ১৯ মাঘ, (২ ফেব্রুয়ারি) :

রংপুর জিলা স্কুল মাঠে ‘৫২তম উপ-আঞ্চলিক স্কুল, মাদ্রাসা ও কারিগরি শিক্ষা শীতকালীন ক্রীড়া প্রতিযোগিতা-২০২৪’-এর উদ্বোধন করা হয়েছে। গতকাল বাংলাদেশ জাতীয় স্কুল, মাদ্রাসা ও কারিগরি শিক্ষা ক্রীড়া সমিতির উদ্যোগে আয়োজিত ক্রীড়া প্রতিযোগিতার উদ্বোধন অনুষ্ঠানে প্রধান অতিথি ছিলেন রংপুর বিভাগীয় কমিশনার মোঃ হাবিবুর রহমান। রংপুর অঞ্চলের মাধ্যমিক ও উচ্চশিক্ষা অধিদপ্তরের উপপরিচালক মো: শফিকুল ইসলামের সভাপতিত্বে অনুষ্ঠানে ছিলেন রংপুরের অতিরিক্ত বিভাগীয় কমিশনার মোঃ আবু জাফর ও জেলা প্রশাসক মোহাম্মদ মোবাশ্বের হাসান।

প্রধান অতিথির বক্তব্যে বিভাগীয় কমিশনার বলেন, খেলাধুলা ও সংস্কৃতি চর্চা একটি জাতির জন্য অপরিহার্য।শিশুদের নিয়মিত শরীর চর্চা, খেলাধুলা ও সংস্কৃতি চর্চা করা প্রয়োজন। তিনি আরো বলেন, নতুন প্রজন্মকে স্মার্ট নাগরিক হিসেবে গড়ে তুলতে হলে তাদের আনন্দঘন পরিবেশে পড়াশোনার পাশাপাশি খেলাধুলার আয়োজন করতে হবে। বই মুখস্থ করে শুধু সার্টিফিকেট অর্জন করা যায়, কিন্তু যোগ্য নাগরিক হওয়া যায় না।

উদ্বোধন অনুষ্ঠানে সরকারি কর্মকর্তা, সাংবাদিক, শিক্ষক, অভিভাবক ও রংপুর বিভাগের বিভিন্ন প্রতিষ্ঠানের শিক্ষার্থীরা উপস্থিত ছিলেন।

#

অর্জুন/কামরুজ্জামান/জুলফিকার/রবি/সাজ্জাদ/আলী/মানসুরা/২০২৪/১৫১৫ ঘণ্টা

তথ্যবিবরণী নম্বর : ২৭১৬

**প্রধানমন্ত্রীর নেতৃত্বে বিভিন্ন মেগা প্রকল্প বাস্তবায়ন করা সম্ভব হয়েছে**

**-তথ্য ও সম্প্রচার প্রতিমন্ত্রী**

ঢাকা, ১৯ মাঘ (২ ফেব্রুয়ারি) :

তথ্য ও সম্প্রচার প্রতিমন্ত্রী মোহাম্মদ আলী আরাফাত বলেছেন, লক্ষ্য এবং চেষ্টা থাকলে অনেক কিছু করা সম্ভব। গত ১৫ বছর আগে যদি বলা হতো, ঢাকায় মেট্রোরেল চলবে, বাংলাদেশের শতভাগ মানুষের ঘরে ঘরে বিদ্যুৎ পৌঁছাবে, পদ্মা সেতু নিজস্ব অর্থায়নে করা হবে, দেশের মানুষ এসব কথা বিশ্বাস করতো না। কিন্তু প্রধানমন্ত্রী শেখ হাসিনার নেতৃত্বে এসব মেগা প্রকল্প বাস্তবায়ন করা সম্ভব হয়েছে।

প্রতিমন্ত্রী গতকাল রাজধানীর গুলশানে ঢাকা উত্তর সিটি কর্পোরেশনের শহিদ ডাঃ ফজলে রাব্বি পার্কের উদ্বোধন অনুষ্ঠানে এসব কথা বলেন। শহিদ ডা. ফজলে রাব্বি পার্কের উদ্বোধনী ফলক উন্মোচন করেন ডিএনসিসি মেয়র মোঃ আতিকুল ইসলাম এবং তথ্য ও সম্প্রচার প্রতিমন্ত্রী মোহাম্মদ আলী আরাফাত।

১৯ নং ওয়ার্ডের কাউন্সিলর মোঃ মফিজুর রহমানের সভাপতিত্বে অনুষ্ঠানে ঢাকা উত্তর সিটি কর্পোরেশনের প্রধান নির্বাহী কর্মকর্তা মীর খায়রুল আলম এবং গুলশান সোসাইটির সভাপতি ড. এটিএম শামসুল হুদা উপস্থিত ছিলেন।

#

মকবুল/কামরুজ্জামান/জুলফিকার/রবি/সাজ্জাদ/আলী/শামীম/২০২৪/১৫৩৭ ঘণ্টা

তথ্যবিবরণী নম্বর : ২৭১৫

**ময়মনসিংহে প্রাথমিক শিক্ষক নিয়োগ পরীক্ষা কেন্দ্র পরিদর্শনে প্রাথমিক ও গণশিক্ষা প্রতিমন্ত্রী**

 ময়মনসিংহ, ১৯ মাঘ (২ ফেব্রুয়ারি) :

প্রাথমিক ও গণশিক্ষা প্রতিমন্ত্রী রুমানা আলী আজ ময়মনসিংহে অনুষ্ঠিত প্রাথমিক শিক্ষক নিয়োগ পরীক্ষার মমিনুন্নিসা সরকারি মহিলা কলেজ ও আনন্দমোহন কলেজ কেন্দ্র পরিদর্শন করেছেন। তিনি কেন্দ্রসমূহের বিভিন্ন কক্ষে প্রবেশ করে সার্বিক পরিস্থিতি পর্যবেক্ষণ এবং সার্বিক ব্যবস্থাপনা নিয়ে সন্তোষ প্রকাশ করেন।

এ সময় ময়মনসিংহ জেলা প্রশাসক দিদারে আলম মোহাম্মদ মাকসুদ চৌধুরী ও ময়মনসিংহ বিভাগীয় প্রাথমিক শিক্ষা অফিসের উপপরিচালক মোহাম্মদ আলী রেজা উপস্থিত ছিলেন।

উল্লেখ্য, প্রাথমিক শিক্ষক নিয়োগ পরীক্ষা-২০২৩ এর দ্বিতীয় ধাপে ময়মনসিংহ, রাজশাহী ও খুলনা বিভাগে পরীক্ষা অনুষ্ঠিত হয়।

#

রিদওয়ান/কামরুজ্জামান/জুলফিকার/রবি/সাজ্জাদ/আলী/শামীম/২০২৪/১৩০৭ ঘণ্টা

তথ্যবিবরণী নম্বর : ২৭১৪

গুলশানে ডিএনসিসির শহিদ ডাঃ ফজলে রাব্বি পার্ক উদ্বোধন

**শহিদ ডাঃ ফজলে রাব্বি পার্কটি আধুনিক ও ব্যতিক্রমধর্মী**

**-ডিএনসিসি মেয়র**

ঢাকা, ১৯ মাঘ (২ ফেব্রুয়ারি) :

ঢাকা উত্তর সিটি কর্পোরেশনের মেয়র মোঃ আতিকুল ইসলাম বলেছেন, আমাদের অঙ্গীকার ছিলো ২৪টি পার্ক ও মাঠ নির্মাণ করে জনগণের জন্য উন্মুক্ত করে দেয়া। শহিদ ডাঃ ফজলে রাব্বি পার্কের উদ্বোধনের মাধ্যমে আমরা জনগণকে দেয়া অঙ্গীকার রক্ষা করতে পেরেছি।

গতকাল গুলশানের শহিদ ডা. ফজলে রাব্বি পার্কের উদ্বোধন অনুষ্ঠানে ডিএনসিসি মেয়র তাঁর বক্তৃতায় এসব কথা বলেন।

মেয়র বলেন, এই পার্কের চারদিকে শব্দদূষণ রোধে জার্মানি থেকে আমদানিকৃত দৃষ্টিনন্দন ট্রান্সপারেন্ট নয়েজ ব্যারিয়ার দেয়া হয়েছে। এর ফলে বাহিরের তুলনায় পার্কের ভিতরে পঞ্চাশ শতাংশ কম নয়েজ থাকবে। গুলশান বনানী নিকেতন বারিধারা সোসাইটিকে অনুরোধ করে তিনি বলেন, পার্কটির পাশে যে লেকটি আছে সেখান দিয়ে নৌকা চলাচলের ব্যবস্থা করতে হবে, যাতে মানুষ নৌকায় চলাচল করতে পারে। তিনি ফজলে রাব্বি পার্কটি ব্যবস্থাপনার দায়িত্ব গ্রহণের জন্য সোসাইটিকে আহ্বান জানান।

পরে, শহিদ ডা. ফজলে রাব্বি পার্কের উদ্বোধনী ফলক উন্মোচন করেন ডিএনসিসির মেয়র মোঃ আতিকুল ইসলাম এবং তথ্য ও সম্প্রচার প্রতিমন্ত্রী মোহাম্মদ আলী আরাফাত। এছাড়া, মেয়র অন্যান্য অতিথিদের সাথে নিয়ে বৃক্ষরোপণ, পার্ক পরিদর্শন এবং পার্কের পূর্বপাশে ডিএনসিসি কর্তৃক নবনির্মিত দৃষ্টিনন্দন ট্রাফিক পুলিশ বক্স উদ্বোধন করেন।

১৯ নং ওয়ার্ডের কাউন্সিলর মোঃ মফিজুর রহমানের সভাপতিত্বে অনুষ্ঠানে ঢাকা উত্তর সিটি কর্পোরেশনের প্রধান নির্বাহী কর্মকর্তা মীর খায়রুল আলম এবং গুলশান সোসাইটির সভাপতি ড. এটিএম শামসুল হুদা উপস্থিত ছিলেন।

#

মকবুল/কামরুজ্জামান/জুলফিকার/রবি/সাজ্জাদ/আলী/শামীম/২০২৪/১৫১৬ ঘণ্টা

তথ্যবিবরণী নম্বর: ২৭১৩

খুলনায় মাসব্যাপী একুশে বইমেলা শুরু

**মানুষের নিত্যসঙ্গী হলো বই**

**-খুলনা সিটি মেয়র**

খুলনা, মাঘ ১৯ (২ ফেব্রুয়ারি):

গতকাল থেকে খুলনায় মাসব্যাপী একুশে বইমেলা শুরু হয়েছে। বয়রায় বিভাগীয় সরকারি গণগ্রন্থাগার প্রাঙ্গণে এ মেলার উদ্বোধন করেন খুলনা সিটি কর্পোরেশনের মেয়র তালুকদার আব্দুল খালেক।

উদ্বোধন অনুষ্ঠানে মেয়র বলেন, বইপড়া ছাড়া জ্ঞান অর্জন করা সম্ভব নয়। মানুষের নিত্যসঙ্গী হলো বই। বই সবসময় বন্ধুর মতো কাজ করে। বইপড়া ছাড়া কেউ বড় হতে পারে না। আর বইমেলা হচ্ছে বাঙালির প্রাণের মেলা। ভবিষ্যৎ প্রজন্মকে বেশি করে বই পড়ার অভ্যাস গড়ে তুলতে হবে। বইয়ের প্রতি সকলকে আকৃষ্ট করতে বইমেলার গুরুত্বপূর্ণ ভূমিকা রয়েছে। তিনি আরো বলেন, একুশ আমাদের অহংকার, একুশ আমাদের গৌরব। দেশের যত আন্দোলন তার অনুপ্রেরণা হয়েছে ভাষা আন্দোলনের মধ্যদিয়ে। তাই বেশি বেশি বই পড়তে মেয়র সকলের প্রতি আহ্বান জানান।

খুলনার বিভাগীয় কমিশনার মোঃ হেলাল মাহমুদ শরীফের সভাপতিত্বে অনুষ্ঠানে বক্তৃতা করেন মেট্রোপলিটন পুলিশ কমিশনার মোঃ মোজাম্মেল হক, জেলা প্রশাসক খন্দকার ইয়াসির আরেফীন ও পুলিশ সুপার মোহাম্মদ সাঈদুর রহমান।

#

সুলতান/কামরুজ্জামান/জুলফিকার/রবি/সাজ্জাদ/আলী/মানসুরা/২০২৪/১২২৩ ঘণ্টা

তথ্যবিবরণী নম্বর: ২৭১২

**খেলাধুলা মনে আনন্দ দেয়, খারাপ কাজ থেকে দূরে রাখে**

**-** **খুলনা সিটি মেয়র**

খুলনা, ১৯ মাঘ (২ ফেব্রুয়ারি):

খুলনা সিটি কর্পোরেশনের মেয়র তালুকদার আব্দুল খালেক বলেছেন, খেলাধুলা মনে আনন্দ দেয়, খারাপ কাজ থেকে দূরে রাখে। লেখাপড়ার পাশাপাশি খেলাধুলা করা শিক্ষার্থীর কর্তব্য ও দায়িত্ব।

মেয়র গতকাল জিলা স্কুল মাঠে ৫২তম উপআঞ্চলিক স্কুল, মাদরাসা ও কারিগরি শিক্ষা শীতকালীন ক্রীড়া প্রতিযোগিতার সমাপনী ও পুরস্কার বিতরণ অনুষ্ঠানে প্রধান অতিথির বক্তৃতায় এসব কথা বলেন।

সিটি মেয়র বলেন, বর্তমান সরকার খেলাধুলার উন্নয়নে কাজ করে যাচ্ছে। আমাদের ছেলেমেয়েরা ক্রীড়ার মাধ্যমে দেশের সুনাম অর্জন করেছে। শিক্ষার্থীদের লেখাপড়ার পাশাপাশি গুরুত্বের সাথে খেলাধুলা করা দরকার। শারীরিকভাবে অসুস্থ থাকলে কর্মময় জীবন লাভ করা যায় না। সরকার খেলাধুলাকে গুরুত্ব দিয়ে জেলা ও উপজেলায় স্টেডিয়াম নির্মাণ করেছে। ছাত্র-ছাত্রীদের খেলাধুলায় অনুপ্রাণিত করতে হবে। খেলাধুলা শরীর গঠনের অন্যতম মাধ্যম। খেলার জয় ও পরাজয় মেনে নিয়েই শিক্ষার্থীদের সামনে এগিয়ে যেতে হবে।

খুলনা মাধ্যমিক ও উচ্চ শিক্ষা দপ্তরের উপপরিচালক মোঃ রুহুল আমীনের সভাপতিত্বে অনুষ্ঠানে উপস্থিত ছিলেন জেলা পরিষদের চেয়ারম্যান শেখ হারুনুর রশীদ, খুলনা মাধ্যমিক ও উচ্চ শিক্ষা দপ্তরের আঞ্চলিক পরিচালক প্রফেসর শেখ হারুনর রশীদ, উপপরিচালক (কলেজ) এসকে মোস্তাফিজুর রহমান ও জেলা শিক্ষা অফিসার ফারহানা নাজ।

পরে সিটি মেয়র বিজয়ী শিক্ষার্থীদের মাঝে পুরস্কার বিতরণ করেন।

#

ফেরদৌস/কামরুজ্জামান/জুলফিকার/সাজ্জাদ/আলী/মানসুরা/২০২৪/১১২০ ঘণ্টা

তথ্যবিবরণী নম্বর: ২৭১১

**খেলাধুলা পড়াশোনার বিরোধী নয়, একটা অংশ**

**-** **সিলেট বিভাগীয় কমিশনার**

সিলেট, ১৯ মাঘ (২ ফেব্রুয়ারি):

সিলেট বিভাগীয় কমিশনার আবু আহমদ ছিদ্দীকী বলেছেন, খেলাধুলা পড়াশোনার বিরোধী নয়, এটাকে বিপরীত কিছু ভাবার কারণ নেই। বাবা-মাকে মনে রাখতে হবে খেলাধুলা লেখাপড়ারই একটা অংশ।

‘খেলাধুলায় স্মার্ট দেশ, শেখ হাসিনার বাংলাদেশ’ শীর্ষক প্রতিপাদ্যে গতকাল সিলেটে অনুষ্ঠিত আবুল মাল আবদুল মুহিত ক্রীড়া কমপ্লেক্সে ৫২তম বাংলাদেশ জাতীয় স্কুল, মাদ্রাসা ও কারিগরি শিক্ষা শীতকালীন অ্যাথলেটিকস্ প্রতিযোগিতা- ২০২৪ এর পুরস্কার বিতরণ অনুষ্ঠানে প্রধান অতিথির বক্তৃতায় মেয়র এসব কথা বলেন।

মাধ্যমিক ও উচ্চ শিক্ষা সিলেট অঞ্চলের উপপরিচালক আবু সাঈদ মো. আব্দুল ওয়াদুদের সভাপতিত্বে উপস্থিত ছিলেন জেলা ক্রীড়া সংস্থার সাধারণ সম্পাদক মাহি উদ্দিন আহমদ সেলিম, অতিরিক্ত জেলা প্রশাসক হোসাইন মো. আল-জুনায়েদ প্রমুখ।

শিক্ষার্থীদের পড়াশোনার পাশাপাশি খেলাধুলায় উৎসাহিত করার জন্য শিক্ষক ও অভিভাবকদের উদ্দেশ্যে বিভাগীয় কমিশনার বলেন, সারাক্ষণ শুধু পড়ালেখার মধ্যে থাকলে ছাত্র-ছাত্রীরা কেন, কারোই ভালো লাগবে না। খেলাধুলার মধ্য দিয়ে তাদের পড়ালেখা শেখাতে হবে, তবেই সেটা ফলপ্রসূ হবে।

এতে শিক্ষার্থীদের জন্য ইভেন্ট ছিল ক্রিকেট, ভলিবল ও ব্যাডমিন্টন, হকি, বাস্কেটবল ও টেবিল টেনিস এবং অ্যাথলেটিকস প্রতিযোগিতা।

#

মাসুদ/কামরুজ্জামান/জুলফিকার/সাজ্জাদ/আলী/মানসুরা/২০২৪/১০৫০ ঘণ্টা